एटा। योगी आदित्यनाथ के उत्तर प्रदेश में अपराध रुकने का नाम नहीं ले रहा है। सख्ती और सुधार के लिए पुलिसिंग में कई नए प्रयोग किए गए, ताश के पत्तों की तरह अफसरों के तबादले किए गए, मगर इससे न तो अपराध पर अंकुश लगा और न ही अपराधियों पर। पिछली सरकार की तुलना में योगीराज में डकैती और लूट समेत अन्य घटनाओं का ग्राफ बढ़ा है। ताजा वाक्या जिले के मलावन थाना क्षेत्र के गांव बबरौती नसीरपुर में सामने आया है जहां जवाहर तापीय परियोजना बिजलीघर के सुरक्षा गार्ड की ड्यूटी के विवाद में शुक्रवार तड़के सिक्योरिटी सुपरवाइजर ने गोली मारकर हत्या कर दी। इसके बाद आरोपी फरार हो गया। पुलिस उसे तलाश रही है।
एसपी संजय कुमार के अनुसार, अशोक यादव (43) पुत्र गंगादास समीप के गांव थरौली थाना मलावन का रहने वाला था। वह बबरौती नसीरपुर के समीप जवाहर तापीय परियोजना बिजलीघर में सुरक्षा गार्ड की नौकरी करता था। आरोपित का नाम अंशु अवस्थी है। वह सुपरवाइजर था। शुक्रवार तड़के जिस समय अंशु चेक करने पहुंचा, उस समय अशोक सो रहा था। इस बात को लेकर दोनों में ड्यूटी को लेकर विवाद हो गया। बात बढ़ते ही आरोपित अंंशु ने अशोक को गोली मार दी। मृतक अशोक के परिजनों का आरोप है कि अशोक का सिक्योरिटी सुपरवाइजर मैनपुरी के भोगांव का रहनेवाला अंशु अवस्थी वहां चेकिंग के लिए पहुंचा और अपने सामने कुर्सी से अशोक को खड़ा न होते देख आग बबूला हो उठा। इसी के चलते अंशु ने अशोक के सीने में गोली मारकर उसकी हत्या कर दी। पुलिस आरोपित को तलाश रही है।